ฟิลลิปแนะซื้อหุ้นจีนขายทอง-น้ำมัน
บล.ฟิลลิป ชี้จังหวะเหมาะลงทุนตลาดหุ้นจีน A Share เหตุราคาดิ่งหนัก สัญญาณฟื้นตัว แนะทำกำไร &#8220;ทอง-น้ำมัน&#8221; แนวโน้มอ่อนตัว
28 ก.ค. 2553

บล.ฟิลลิป ชี้จังหวะเหมาะลงทุนตลาดหุ้นจีน A Share เหตุราคาดิ่งหนัก สัญญาณฟื้นตัว แนะทำกำไร “ทอง-น้ำมัน” แนวโน้มอ่อนตัว
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ฟิลลิป (ประเทศไทย) กล่าวว่า การลงทุนรอบสัปดาห์นี้ตั้งแต่วันที่ 28 ก.ค.-3ส.ค.2553 มองตลาดหุ้นจีนน่าสนใจเข้าไปเก็งกำไรในดัชนี เซี่ยงไฮ้ A Share เนื่องจากตั้งเเต่ต้นปีที่ผ่านมาดัชนีปรับลดลงมามากที่สุดเป็นอันดับสองรองจากกรีซและลดลงมากสุดราว 28% ในช่วงต้นเดือนก.ค.2553 ก่อนที่จะปรับตัวดีขึ้นไม่กี่วันนี้
“แง่พื้นฐานเรามองว่าตลาดจีนไม่น่าจะลงไปลึกกว่านี้อีกแล้ว เพราะสัญญาณเงินเฟ้อที่ดูชะลอลงน่าจะทำให้มาตราการชะลอเศรษฐกิจหรือการดูดซับสภาพคล่องไม่น่าจะเข้มข้นกว่านี้”นายสานุพงศ์ กล่าว
นอกจากนี้ในเชิงเทคนิค แม้กรอบการเเกว่งตัวยังคงเป็นลักษณะค่อยๆ ลง เเต่การที่ดัชนีเซี่ยงไฮ้ A-Share สามารถกลับมายืนเหนือระดับ 2,622 จุดได้ทำให้สัญญาณทางเทคนิคดูดีขึ้น โดยหากทะลุ 2,721 จุดได้ก็จะเปลี่ยนเป็นขาขึ้นในระยะกลางเเละลุ้นไปทดสอบกรอบที่ 3,100 จุด และบวกลบ 100 จุด ต่อ จึงมองเป็นโอกาสเข้าลุ้นเก็งกำไรได้ผ่านกองทุนเปิดทหารไทย China Equity Index (TMBCHEQ) ของบลจ.ทหารไทยซึ่งลงทุนในกองหลักคือ iShares FTSE/Xinhua China A50 
นายสานุพงศ์ กล่าวว่า สำหรับทองคำช่วงนี้อาจเห็นการอ่อนตัวลง เนื่องจากนักลงทุนเริ่มผ่อนคลายความกังวลเกี่ยวกับเรื่องหนี้สาธารณะและภาคธนาคารของยุโรป รวมทั้งเป็นช่วงโลว์ซีซั่นในแง่ของความต้องการที่แท้จริงจากผู้บริโภครายหลักอย่างอินเดียและจีน ในด้านเทคนิคที่ผ่านมาทองคำขึ้นทดสอบระดับ 1,200 เหรียญสหรัฐ/ออนซ์ แต่ก็ยังไม่สามารถผ่านไปได้ก็อาจเห็นการอ่อนตัวสู่แนวรับที่1,150 และถัดไปที่ 1,070 เหรียญสหรัฐ
สำหรับเเนวโน้มราคาน้ำมันยังอ่อนตัวเช่นกัน เเต่หากทะลุแนวต้านที่ 81-82 เหรียญสหรัฐ/บาร์เรลไปได้จะถือเป็นสัญญาณขาขึ้น หากไม่ผ่านอาจเห็นการอ่อนตัวและปรับฐานอีกครั้ง ทั้งทองคำและน้ำมัน จึงแนะนำให้ทยอยทำกำไรบางส่วนเมื่อราคาขยับใกล้แนวต้านและยังไม่แนะให้สะสมอาจไม่คุ้มเสี่ยง